**III Бөтендөнья татар хатын-кызлары форумы**

**резолюциясе**

IIIБөтендөнья татар хатын-кызлары форумы катнашучыларының чыгышларын тыңлап, фикер алышканнан соң түбәндәге карарга килде:

* Татарстанда, Россия төбәкләрендә һәм чит илләрдәге татар оешмаларының хатын-кызлар хәрәкәтен үстерүгә юнәтелгән активлыгын көчәйтергә, урыннарда хатын-кызларның яңа оешмалары барлыкка килүен һәрьяклап хупларга һәм бу мөһим эшне дәвам итергә;
* милли-мәдәни оешмалар канаты астында эшләүче хатын-кызлар берлекләре турында тулы мәгълүмәт базасын булдырырга, аны һәрдаим яңартып торырга;
* татар хатын-кызларының гаиләдә тоткан мөһим ролен искә алып, татар гаиләсенә игътибарны бермә-бер көчәйтергә. Шул уңайдан урыннарда гаилә бәйрәмнәре, шәҗәрәләр, татар гаиләсен һәм милли гореф-гадәтләрне, йолаларны, туган телне өйрәнүгә юнәлдерелгән бәйге, акцияләр һәм башка чараларны сыйфатлы һәм эчтәлекле итеп оештыруны һәм уздыруны максат итеп куярга;
* милләтнең тамырларын какшата торган катнаш никахларны ассимиляциягә алып баручы төп факторларның берсе итеп билгеләп, “Ак калфак”, “Татар гаиләсе” иҗтимагый оешмаларына махсус программалар нигезендә татар яшьләрен таныштыру чараларын уздыруны киңәйтергә;
* татар яшьләре һәм хатын-кызлар оешмаларына гаилә, әхлак, телне, гореф-гадәтләрне, мәдәниятне саклап калуда бердәм һәм актив эшләргә;
* яшьләрдә милли гаилә коруга омтылуны тәрбияләү максатыннан 2016 елда Казанда халыкара фәнни-гамәли конференция уздырырга;
* татар халкының милли бәйрәмнәре Сабантуйларны, төрле конкурс-фестивальләрне яшьләрне таныштыру чарасы итеп киңрәк кулланырга. Бу нисбәттән бәйрәм программасында махсус бүлек оештырырга;
* татар хатын-кызлары оешмалары каршында урыннарда яучылар клубларын булдырырга, һәр төбәктә таныштыру кичәләрен уздыруны җайга салырга;
* дини-әхлакый тәрбия бирүдә өлкән буынның тәҗрибәсен киңрәк кулланырга. Төбәкләрдә “Ак әбиләр”, “Дәү әтиләр” клубларын булдырырга;
* татар милли гореф-гадәтләрен саклауга багышланган мастер-класслар оештырырга: “Милли ашлар әзерләү”, “Калфак һәм изү чигү”, “Кулъяулык һәм сөлге чигү”, “Милли киемнәр тегү” һ.б.;
* гаилә, никах, нәсел-шәҗәрәсе темаларын фәнни яктан өйрәнү максатыннан, төбәкләрдә галимнәр, белгечләр, киң җәмәгатьчелек катнашында фәнни-гамәли конференцияләр уздырырга;
* туган тел, милли мәдәният, гореф-гадәтләр, йолаларыбыз белән кызыксынуны уяту максатында, һәр җирдә “Татар кызы”, “Озын толым”, “Булдыклы егет”, “Сөйгәнемә – чиккән кулъяулык”, “Сабантуй батырына - чиккән сөлгем” һ.б. бәйгеләрен уздырырга;
* һәр төбәктә татар милли киемнәре күргәзмәсен оештырырга;
* төбәкләрдә татар хатын-кызларының җәмгыятьтә ирешкән уңышларын яктыруга багышланган бәйгеләр уздырырга. Аларның җиңүчеләрен 2016 елда узачак IV Бөтендөнья татар хатын-кызлары форумында бүләкләү тантанасын оештырырга.